पाठ 29
मृत्यूनंतरचे जीवन
शिक्षक मार्गदर्शिका  ·  आनंदाची बातमी रविवार शाळा पाठ
	चित्रे
	4, 5, 21, 35

	उद्देश
	येशू मृत्यूनंतरच्या जीवनाविषयी बोलला हे शिकवणे.

	शिक्षकाची तयारी
	आज आनंद करा आणि येशू ख्रिस्तावरील विश्वासाद्वारे तुम्हांला तारण आणि सार्वकालिक जीवन मिळाले आहे याबद्दल देवाचे आभार माना. मग योहान 5:21-29, योहान 14:1-4 आणि पाठ योजना वाचा व अभ्यासा

	पाठांतर वचन
	योहान 5:24
जो माझे शब्द ऐकतो आणि ज्याने मला पाठवले त्याच्यावर विश्वास ठेवतो त्याला सार्वकालिक जीवन आहे.



पाठ योजना
प्रस्तावना
मृत्यू हा बोलण्यास सोपा विषय नाही, पण मृत्यू होतो तेव्हा ख्रिस्ती शिकवण आणि आचरण काय असते हे दाखवण्याची संधी रविवार शाळेचा पाठ देतो.
हा पाठ दिला जाईल तेव्हा जवळपास कुठेतरी अंत्यविधी असण्याची शक्यता खूप आहे. त्याविषयी बोला. प्रश्न विचारून ख्रिस्ती आणि पारंपरिक अंत्यविधी यातील फरक समोर आणा. ख्रिस्ती अंत्यविधीत दुःखासोबत आशा आणि आनंदही असतो.
पाठाचे मुख्य मुद्दे
	1.चित्र 35 दाखवा. आपल्याकडे पाहण्यासाठी आणखी एक दुःखी चित्र आहे. चित्रातील माणूस मरण पावला आहे. त्याचे कुटुंब खूप दुःखी आहे. आपल्या सर्वांना एक दिवस मरावे लागते.
	2.मरण्यापूर्वी येशूने आपल्या मित्रांना सांगितले की आपण मरतो तेव्हा काय होईल. त्याने आपल्याला काळजी करू नका असे सांगितले. आपण पाप केले आहे म्हणून येशू मरण पावला. चित्र 21 आणि चित्र 5 दाखवा. आपण पाप केले आहे म्हणून मृत्यू जगात आला. चित्र 4 दाखवा. आदाम आणि हव्वेने देवाची अवज्ञा केली. येशू पाप दूर करण्यासाठी आला. येशू ख्रिस्ताने तुमची पापे दूर करून तुम्हांला नवा माणूस केले असेल तर तुम्हांला भिण्याची गरज नाही. तुम्ही मराल तेव्हा तुम्ही देवासोबत सदासर्वकाळ राहण्यासाठी स्वर्गात जाल. याला सार्वकालिक जीवन म्हणतात.
	3.येशू म्हणाला की जेव्हा तो स्वर्गातील आपल्या पित्याकडे परत जाईल तेव्हा तो आपल्यासाठी त्याच्यासोबत राहण्यासाठी जागा तयार करणार आहे. तो आता तेच करत आहे.
	4.एखादी व्यक्ती मरण पावते तेव्हा आपल्याला दुःख होते. आता आपण त्यांना पुन्हा पाहू शकत नाही. आपल्याला त्यांच्यासाठी आनंद वाटतो कारण ते देवावर प्रेम करत असतील तर ते देवासोबत असतील. ख्रिस्ती लोक एक दिवस स्वर्गात पुन्हा एकमेकांना भेटतील.
	5.असे काही लोक मरण पावतात ज्यांना प्रभू येशू माहीत नसतो किंवा ते त्याच्यावर प्रेम करत नसतात. त्यांचे काय होते? येशू म्हणतो की तो त्यांचा न्याय करील. आपण त्याच्या न्यायावर भरवसा ठेवला पाहिजे. तो खरा न्यायाधीश आहे.
उजळणी
पाठ थोडक्यात पुन्हा सांगा आणि येशू ख्रिस्तावरील विश्वासाद्वारे आपण देवाच्या कुटुंबाचे होतो तेव्हा आपल्याला आता आणि येणाऱ्या जगातही भरपूर जीवन मिळते यावर भर द्या. हे खरे नसते तर येशूने आपल्याला हे सांगितले नसते.
पाठांतर वचन शिकवा
आपला प्रतिसाद
ज्या लोकांच्या कुटुंबात अलीकडेच मृत्यू झाला आहे असे मुलांना माहीत असलेल्या कोणासाठीही प्रार्थना करा.
गेल्या आठवड्यात जे आजारी होते त्यांची प्रगती कशी आहे ते मुलांना विचारा. त्यांच्यासाठी प्रार्थना करत राहा.

